Þórdís Kolbrún R. Gylfadóttir , ráðherra ferðamála , mun fjármagna og fylgja eftir verkefni um áhættumat fyrir Reynisfjöru ásamt skilgreiningu verkferla . Verkefnið verður í höndum lögreglunnar á Suðurlandi sem hyggst vinna í samstarfi við Vegagerðina , Veðurstofuna og almannavarnadeild Ríkislögreglustjóra . Áhættumatið mun taka til bæði öldufalls og berghruns . Nokkur banaslys hafa átt sér stað í Reynisfjöru undanfarin ár . Í vikunni lenti ferðamaður í lífshættu eftir að hann sogaðist út með einni öldunni . Þá lokuðust ferðamenn af inni í helli . „ Það er ekki ásættanlegt að það liggi við stórslysi á einum vinsælasta áfangastað landsins án þess að gripið sé til viðeigandi ráðstafana . Gerðar hafa verið ákveðnar úrbætur , yfirráðin eru flókin auk þess sem gestir eiga það til að hundsa tilmæli og hættan getur verið mjög mikil . Þess vegna er hér lagt til að vinna áhættumat og lögreglan geti á grunni þess lokað svæðinu þegar þess þarf en það eru að öllum líkindum ekki nema um fimm til sjö dagar á ári , “ segir Þórdís Kolbrún . Tilgangurinn er að á grundvelli áhættumatsins hafi yfirvöld lagaheimildir til að loka svæðinu tímabundið til að koma í veg fyrir slys . Áætlað er að sú staða geti komið upp í um 5 til 7 daga á ári á tímabilinu nóvember til mars . Þessu til viðbótar á eftir að ljúka við að innleiða að fullu ölduspá - og viðvörunarkerfi fyrir Reynisfjöru sem ráðherra ferðamála fól Ferðamálastofu að semja um við Vegagerðina árið 2017 og var fjármagnað með fé sem sett var til hliðar af ráðstöfunarfé Framkvæmdasjóðs ferðamannastaða . Ölduspákerfið hefur þegar verið þróað af Vegagerðinni ; það er aðgengilegt á vef Vegagerðarinnar og upplýsingar úr því eru einnig birtar á vef og upplýsingaskjáum SafeTravel-verkefnis Landsbjargar . Kerfið spáir fjóra daga fram í tímann og getur þannig nýst við skipulagningu ferða . Síðari hluta verkefnisins er hins vegar ólokið , en það er uppsetning á mastri við fjöruna með viðvörunarljósi til marks um hættuástand . Ástæðan er að ekki hefur fengist leyfi hjá öllum landeigendum á svæðinu , sem eru um 250 talsins , til uppsetningar á því .